LT
2023 6 12
Europos Sąjungos oficialusis leidinys
C 205/31
2023 m. kovo 29 d. pareikštas ieškinys byloje Europos Komisija / Bulgarijos Respublika (Byla C-206/23) (2023/C 205/35) Proceso kalba: bulgarų Šalys Ieškovė: Europos Komisija, atstovaujama B. De Meester, E. Ruseva Atsakovė: Bulgarijos Respublika
Ieškovės reikalavimai Ieškovė prašo: 1) pripažinti, kad nepriėmusi 2018 m. gruodžio 11 d. Europos Parlamento ir Tarybos direktyvą (ES) 2018/2001 dėl skatinimo naudoti atsinaujinančiųjų išteklių energiją (1) įgyvendinančių įstatymų ir kitų teisės aktų ir nepranešusi apie juos Komisijai, Bulgarijos Respublika neįvykdė įsipareigojimų pagal šios direktyvos 36 straipsnį; 2) įpareigoti Bulgarijos Respubliką sumokėti Komisijai vienkartinę sumą, atitinkančią didesnę iš šių sumų: a) 1 800 EUR per dieną, dauginant iš dienų skaičiaus nuo dienos, kurią pasibaigė direktyvoje nustatyto perkėlimo į nacionalinę teisę terminas, iki įsipareigojimų neįvykdymo pašalinimo dienos arba, jei įsipareigojimų neįvykdymas nepašalintas, iki sprendimo šioje byloje priėmimo dienos; b) minimalią 504 000 EUR vienkartinę sumą; 3) tuo atveju, jei 1 punkte nustatytas įsipareigojimų neįvykdymas tęsis iki sprendimo šioje byloje priėmimo dienos, įpareigoti Bulgarijos Respubliką sumokėti Komisijai 9 720 EUR baudą už kiekvieną uždelstą dieną nuo šio sprendimo priėmimo dienos iki dienos, kai Bulgarijos Respublika įvykdys įsipareigojimus pagal šią direktyvą; ir 4) priteisti iš Bulgarijos Respublikos bylinėjimosi išlaidas.
Ieškinio pagrindai ir pagrindiniai argumentai 2018 m. gruodžio 11 d. Europos Parlamento ir Tarybos direktyvoje (ES) 2018/2001 dėl skatinimo naudoti atsinaujinančiųjų išteklių energiją nustatoma teisinė sistema, kuria Europos Sąjungoje skatinama naudoti atsinaujinančiųjų išteklių energiją elektros energijos, šildymo ir vėsinimo bei transporto sektoriuose.
Direktyvoje nustatytas ES privalomas tikslas, kad iki 2030 m. bent 32 proc. energijos būtų pagaminama iš atsinaujinančiųjų išteklių.
Direktyvoje nustatytos priemonės, kuriomis siekiama užtikrinti, kad parama iš atsinaujinančiųjų išteklių gaunamai energijai būtų ekonomiškai efektyvi ir kad būtų supaprastintos administracinės procedūros atsinaujinančiųjų išteklių energijos projektams.
Ja taip pat sudaromos palankesnės sąlygos piliečiams dalyvauti pereinamojo laikotarpio energetikos sektoriuje, suteikiama galimybė patiems vartoti atsinaujinančiųjų išteklių energiją ir kurti atsinaujinančiųjų išteklių energijos bendrijas.
Be to, direktyvoje nustatyti konkretūs tikslai iki 2030 m. padidinti atsinaujinančiųjų išteklių energijos dalį šildymo ir vėsinimo sektoriuje bei transporto sektoriuje, kur pažanga atsinaujinančiųjų išteklių energijos srityje yra lėtesnė nei elektros energijos sektoriuje.
Direktyvoje taip pat griežtinami bioenergijos tvarumo užtikrinimo kriterijai.
2021 m. liepos 23 d.
Komisija Bulgarijos Respublikai išsiuntė oficialų pranešimą, kuriame priminė, kad direktyvos perkėlimo į nacionalinę teisę terminas baigėsi ir kad Komisijai dar nepranešta apie visiško perkėlimo į nacionalinę teisę priemones.
2021 m. gruodžio 2 d.
Komisija išsiuntė Bulgarijos Respublikai pagrįstą nuomonę pagal Sutarties dėl Europos Sąjungos veikimo 258 straipsnį.
Nepaisant to, direktyvos perkėlimo į nacionalinę teisę priemonės vis dar nepriimtos arba bet kuriuo atveju apie jas nepranešta Komisijai.
(1)
OL L 328, 2018, p. 82.